ኢጋድ  በደቡብ ሱዳን  ዘላቂ ሰላም እንዲሰፍን የሚያደርግ ውይይት አካሂዷል
የምሥራቅ አፍሪካ የልማት በይነ መንግሥታት (ኢጋድ) በደቡብ ሱዳን ዘላቂ ሠላም እንዲሰፍን በኢትዮጵያ ውይይት አካሂዷል።ስብሰባውን ያዘጋጀው በደቡብ ሱዳን የሚገኘው የኢጋድ ጽህፈት ቤት ሲሆን፤ ለሁለት ቀናት በቢሾፍቱ ከተማ በስፋት መክሯል። ኢጋድ በላከው መግለጫ በምክክር መድረኩም  ከትምህርት ተቋማት፣ ከሲቪል ማኅበረሰብ እንዲሁም ከደቡብ ሱዳን ግብረ ሰናይ ድርጅቶች የተውጣጡ 22 የሚሆኑ ምሁራንና ባለሙያዎች ተሳትፈዋል።የኢጋድ ዋና ፀሐፊና የደቡብ ሱዳን ልዩ ተወካይ ፌስተስ ሞጌን ጨምሮ የመንግሥታቱ ድርጅት፣ የአፍሪካ ኅብረት ኮሚሽንና የአውሮፓ ኅብረት ተወካዮችም ታድመዋል።የውይይቱ ዓላማ ባለፈው ሰኔ ኢጋድ አዲስ አበባ ላይ ባደረገው ስብሰባ የወሰነውን፣ የደቡብ ሱዳን ባለሙያዎች በማንኛውም ጊዜ ስለ አገሪቷ ሠላም እየተወያዩ ሀሳብ ለመስጠት የሚያስችላቸውን ፎረም መመሥረት ነው።ከ2005 ዓ.ም ጀምሮ በመንግሥት ወታደሮችና በሪክ ማቻር በሚመራው ተቀናቃኝ ኃይል መካከል በተከሰተ ግጭት ለበርካታ ሰዎች ሞትና ለስደት ምክንያት ሆኗል።(ኢዜአ)